**M/S Moby Prince** (aiemmilta nimiltään *Koningin Juliana* ja *Holland Trade Ship*) oli italialaisen Navarma Linesin omistama autolautta, joka valmistui vuonna 1968. Se vaurioitui pahoin 11. huhtikuuta 1991, kun se törmäsi Livornon satamassa M/S *Agip Abruzzo* -tankkeriin ja syttyi tuleen. Tulipalossa kuoli 140 ihmistä, ja vain yksi miehistön jäsen selvisi elossa. Se oli Italian pahin merionnettomuus sitten toisen maailmansodan.

Aluksen alkuperäinen omistaja oli alankomaalainen Stoomvaart Maatschappij Zeeland, joka liikennöi sillä Hoek van Hollandin ja Harwichin välillä. Se siirtyi syyskuussa 1985 Navarma Linesin omistukseen, aloitti joulukuussa yhtiön Napoli–Cagliari-reitillä ja siirtyi seuraavana vuonna Livorno–Olbia-reitille. Vuoden 1991 onnettomuuden jälkeen *Moby Prince* poistettiin käytöstä ja hinattiin Livornon satamaan tutkimuksia varten. Se upposi satamassa toukokuussa 1998, nostettiin ja romutettiin Turkissa heinäkuussa 1998.

Vaiheet
-------

Aluksen köli laskettiin huhtikuussa 1967 Cammell Lairdin telakalla Birkenheadissä rakennusnumerolla 1331. Se laskettiin vesille 2. helmikuuta 1968. Keskeneräisellä aluksella syttyi 13. kesäkuuta tulipalo, joka viivästytti rakentamista kuukaudella. Lopulta aluksella saatiin tehtyä koeajoja syyskuussa 1968, ja se luovutettiin 14. lokakuuta alankomaalaiselle Stoomvaart Maatschappij Zeeland -yhtiölle. Kuningatar Juliana vieraili aluksella 14. lokakuuta. Sen nimeksi tuli M/S *Koningin Juliana* ja kotisatamaksi Hoek van Holland. Se aloitti liikenteen Hoek van Hollandin ja Harwichin välillä 17. lokakuuta 1968 ja jatkoi reitillä 2. huhtikuuta 1984 saakka.

*Koningin Juliana* myytiin 24. joulukuuta 1984 Tromp Leidenille, joka muutti sen näyttelylaivaksi alankomaalaisten vientituotteiden esittelyä varten. Se aiottiin nimetä *Trompiksi*, mutta lopulta uudeksi nimeksi tuli M/S *Holland Trade Ship*. Sisätilojen muutostyöt tehtiin Niehuis & van den Bergin telakalla Rotterdamissa 7. tammikuuta 1985 alkaen. Alusta ei kuitenkaan saatu käyttöön, sillä Holland Trade Ship BV -yhtiö meni konkurssiin 30. elokuuta.

Alus myytiin syyskuussa 1985 italialaiselle Navigazione Arcipelago Maddaleninolle (Navarma Lines), ja sen kotisatamaksi tuli Napoli. Se kastettiin *Moby Princeksi* lokakuussa 1985, ja se lähti 10. lokakuuta Amsterdamista kohti Livornoa. *Moby Prince* otettiin liikenteeseen joulukuussa 1985 reitillä Napolista Cagliariin. Se siirtyi seuraavana vuonna Livorno–Olbia-reitille.

* M/S Koningin Juliana vuonna 1968.M/S *Koningin Juliana* vuonna 1968.
* Kuningatar Juliana saapuu vierailemaan Koningin Julianalla 14. lokakuuta 1968.Kuningatar Juliana saapuu vierailemaan *Koningin Julianalla* 14. lokakuuta 1968.
* M/S Holland Trade Ship elokuussa 1985.M/S *Holland Trade Ship* elokuussa 1985.

Onnettomuus
-----------

*Moby Prince* saapui Olbiasta Livornoon 9. huhtikuuta 1991 kello 18.35. Samana iltana kello 22.25 Livornoon saapui Egyptistä öljytankkeri M/S *Agip Abruzzo*, jolla oli lastina hieman yli 80 000 tonnia erittäin herkästi syttyvää Iranian Light -raakaöljyä. *Moby Prince* lähti paluumatkalle kohti Olbiaa illalla 10. huhtikuuta kyydissään 141 matkustajaa ja miehistön jäsentä. Luotsi nousi alukseen kello 21.55, ohjasi sen sataman eteläiselle sisäänkäynnille ja poistui laivasta 22.10.

Kello 22.25 *Moby Prince* törmäsi *Agip Abruzzoon* noin viiden kilometrin päässä Livornon satamasta. Törmäys puhkaisi *Agip Abruzzon* lastitankin numero 7, jossa oli 2 700 tonnia öljyä. Tankki 7 oli tankkerin kyseisen osan ainoa, jossa oli törmäyshetkellä öljyä, eikä mikään muu säiliö vaurioitunut törmäyksessä. Vuotava öljy syttyi pian tuleen törmäyksen synnyttämistä kipinöistä. *Moby Prince* lähetti kello 22.25.34 hätäkutsun, jota kukaan ei kuitenkaan kuullut. Samoihin aikoihin myös *Agip Abruzzo* lähetti hätäkutsun, ja ensimmäiset pelastajat lähtivät kohti onnettomuuspaikkaa 22.30.

Hätäsanomassaan *Agip Abruzzo* kertoi törmänneensä pieneen proomuun, joten kukaan paikalle tulleista pelastajista ei osannut etsiä *Moby Princeä*, joka oli ajautunut sumussa yli 1,5 kilometrin päähän tankkerista. Palo lautan ulkopuolella teki pelastusveneistä ja -lautoista käyttökelvottomia. Matkustajat odottivat kokoontumispaikoilla pelastajia ainakin 20 minuuttia, mutta liekit ja savu tukkivat hätäpoistumistiet. Lämpötilat laivalla eivät nousseet kovin korkeiksi, matkustajien ja miehistön kokoontumispaikalta palon jälkeen löydetyn videokameran nauha ei ollut sulanut ja toimi edelleen hyvin.

Kello 23.55 *Moby Princeltä* pelastettiin 24-vuotias laivapoika Alessio Bertrand, joka oli pelastautunut hyppäämällä mereen. Muita selviytyjiä ei löytynyt, vaan kaikki muut 140 laivalla ollutta kuolivat palossa. *Agip Abruzzon* kaikki 28 miehistön jäsentä sen sijaan selvisivät elossa. Viimeiset tulipalot *Moby Princellä* saatiin sammumaan vasta 15. huhtikuuta. *Agip Abruzzolla* paloi 17. huhtikuuta asti.

Onnettomuuden syyksi todettiin se, että *Moby Prince* kulki sumussa liian suurella nopeudella eikä aluksen tutka ollut käytössä. Lisäksi *Agip Abruzzo* ei käyttänyt kaikkia mahdollisia laitteita näkyäkseen sumussa. Tutkintakomissio totesi myös, että nopeammilla pelastustoimilla selviytyneitä olisi voinut olla enemmän. Osa *Moby Princellä* olleista oli ilmeisesti elossa vielä tunteja törmäyksen jälkeen, sillä aluksen kannelta löytyi palon sammuttua ruumis, jota ei aiemmin otetuissa valokuvissa kyseisellä paikalla näkynyt.

Onnettomuuden jälkeen
---------------------

Palon jälkeen *Moby Prince* hinattiin takaisin Livornon satamaan. Huonokuntoinen hylky upposi satamalaiturin viereen 16. toukokuuta 1998 seistyään paikoillaan seitsemän vuotta. Sen nosti kesäkuussa 1998 Smit Tak BV -yhtiö, minkä jälkeen se hinattiin Turkkiin romutettavaksi. Se saapui Aliağaan 22. heinäkuuta 1998.

Lähteet
-------

* Tribunale penale di Livorno sez.1 (PDF)  31.10.1998. Repubblica Italiana.  Arkistoitu 31.3.2012. Viitattu 6.12.2018. (italiaksi)

### Viitteet

1. 1 2  M/F Moby Prince The ferry site. Viitattu 5.12.2018. (englanniksi)
2. 1 2 3 4 5 6 7 8 9  M/S Koningin Juliana Fakta om fartyg. Viitattu 5.12.2018. (ruotsiksi)
3. 1 2 3 4  Thornton, Nigel: MV Koningin Juliana – Past and Present  7.1.2017. Dover Ferry Photos. Viitattu 5.12.2018. (englanniksi)
4. 1 2  Giallo Moby Prince, 26 anni dopo il rogo con 140 morti si cerca l’esplosivo  8.4.2017. Cagliari:  La Nuova Sardegna. Viitattu 5.12.2018. (italiaksi)
5. 1 2 3 4 5 6  Passenger Vessel Evacuation Descriptions (PDF) (sivut I.26 ja I.27) Det Norske Veritas.  Arkistoitu 30.9.2018. Viitattu 5.12.2018. (englanniksi)
6. 1 2 3 4  'May - Day, May - Day ci ha speronato una bettolina'  12.4.1991. Livorno:  La Repubblica. Viitattu 5.12.2018. (italiaksi)
7. ↑  Koningin Juliana - ID 3494 Stichting Maritiem-Historische Databank.  Arkistoitu 6.12.2018. Viitattu 5.12.2018. (hollanniksi)
8. ↑  Tribunale penale di Livorno sez.1, s. 17
9. ↑  Tribunale penale di Livorno sez.1, s. 18–19
10. ↑  Tribunale penale di Livorno sez.1, s. 20
11. 1 2  Tribunale penale di Livorno sez.1, s. 20–21
12. ↑  Fricano, Andrea: Cronologia della vicenda Moby Prince MobyPrince.it.  Arkistoitu 16.11.2011. Viitattu 7.12.2018. (italiaksi)
13. ↑  Tribunale penale di Livorno sez.1, s. 23
14. ↑  Nessuna bomba sulla Moby Prince fu errore umano  22.1.1993. Livorno:  La Repubblica. Viitattu 7.12.2018. (italiaksi)
15. ↑  Il "Moby Prince "affonda nel porto  18.5.1998. Livorno:  Corriere della Sera.  Arkistoitu 13.9.2012. Viitattu 8.12.2018. (italiaksi)